בית הכנסת בראדום

בית הכנסת בראדום (באנגלית: Radom Synagogue ;בפולנית: Synagoga w Radomiu) היה בית כנסת אורתודוקסי לשעבר, ששימש את הקהילה היהודית בעיר ראדום, בפרובינציית מזוביה שבפולין. בית הכנסת שכן ברחוב פודוולנה (לשעבר רחוב בוז'ניצ'ה) בעיר.

 היסטוריה 

בניית בית הכנסת הושלמה בשנת 1846. בית הכנסת שימש כבית תפילה עד מלחמת העולם השנייה, אז נהרס בידי הנאצים לאחר פלישתם לפולין בשנת 1939. בית הכנסת הועלה באש עם הקמת גטו ראדום.

כמעט כל יהודי ראדום נספו במהלך השואה בפולין הכבושה, והאתר ננטש כמעט לחלוטין. לאחר תום המלחמה פורקו שרידי בית הכנסת בהוראת השלטון הקומוניסטי הפרו-סובייטי המקומי.

בשנת 1950, בתקופת הסטליניזם בפולין, הוקמה במגרש הריק שבו עמד בעבר בית הכנסת אנדרטה לזכר הקהילה היהודית של ראדום. האנדרטה הוקמה בידי הרשויות המקומיות על פי תכנונו של יאקוב זיידנשניר, ועליה נכתב כי היא מוקדשת לקורבנות הנאציזם.

 המבנה 
בית הכנסת נבנה בעיר ראדום בשנים 1844 עד 1846 ברובע היהודים בפינת הרחובות בוז'ניצ'ה ופודוולנה. המבנה כלל אולם תפילה ראשי, שתוכנן בתוכנית ריבועית במידות 18×18 מטרים, ולצדו מבואה דו־קומתי (וסטיבולום) במידות 16.2×5.8 מטרים ובו שלושה פתחים. שטחו הכולל של בית הכנסת היה כ־418 מ"ר; גובהו המרבי הגיע לכ־9 מטרים, וגובה המבואה היה כ־7 מטרים. במרכז המבנה הייתה כיפה מדומה, אשר כוסתה בגג בעל ארבעה חלקים, הנתמך על ידי ארבעה עמודי עץ. במבנה היו 12 חלונות, והאור הפנימי של בית הכנסת הגיע דרך 24 חלונות קטנים נוספים, שנמצאו מתחת לקצה הכיפה.

באולם המרכזי ניצבה במרכז בימה – במה מוגבהת ובה שולחן לקריאה בתורה ולדרשה, ששימשה גם כדוכן לחזן. קונסטרוקציית הגג נתמכה בארבעה עמודי עץ. במרובע שהוגדר בידי העמודים נוצר בסיס למצולע בן 12 צלעות, אשר שימש יסוד לכיפה מדומה. בשלושה מקירות האולם נקבעו 12 חלונות, ופנים בית הכנסת הואר בנוסף באמצעות 24 חלונות קטנים שהוצבו מתחת לבסיס הכיפה.

בית הכנסת נבנה מלבנים אדומות/שרופות שצופה בטיח משני צדדיו. עובי הקירות הראשיים נע בין 76 ל־77 ס"מ, ואילו קירות המבואה היו בעובי 61–62 ס"מ. הגג חופה בלוחות פח מברזל כהה, והתקרה עוטרה בדגמים מוזהבים. הכניסה הראשית הייתה מכיוון רחוב פודוולנה, ולמבואה היו שלושה פתחים לכיוון הרחוב. במהלך השנים עבר המבנה שינויים ושיפוצים אחדים. בסמוך לבית הכנסת שכן גם בית מדרש.

הנצחה
במקום שבו ניצב בעבר בית הכנסת הוקמה בשנת 1950 אנדרטה לזכר יהודי ראדום שנרצחו בשואה. בנובמבר 2010 נחנכה אנדרטת זיכרון בבית העלמין קריית שאול.

 ראו גם 
 יהדות פולין
 גטו ראדום
 ראדום
 בית הכנסת הגדול (גדנסק)

 קישורים חיצוניים 


 ספר הזיכרון ליהדות ראדום שהושמדה
 פרטים על קורות הקהילה היהודית, באתר חברה קדישא
 שרה בנדר, המחנות לעבודות כפייה ליהודים במחוז רדום (1939–1945) – מבט כללי, אתר יד ושם
 רדום באתר מרכז מורשת יהדות פולין

 הערות שוליים 

קטגוריה:פולין: בתי כנסת
קטגוריה:בתי כנסת שנחרבו בשואה
קטגוריה:יהדות פולין
קטגוריה:פולין: היסטוריה
קטגוריה:קהילות יהודיות שהושמדו בשואה
קטגוריה:פולין: מבנים
קטגוריה:שואת יהודי פולין: קהילות
קטגוריה:בתי כנסת עתיקים
קטגוריה:מזוביה: מבנים